CELEX: 62005TJ0058
Servizz pubbliku
Uffiċjali

Il-kuntest ġuridiku
Fil-verżjoni applikabbli sat-30 ta’ April 2004, l-Artikolu 31 tar-Regolamenti tal-Persunal ta’ l-uffiċjali tal-Komunitajiet Ewropej (iktar ’il quddiem ir-“Regolamenti tal-Persunal il-qodma”) kien jipprovdi li l-kandidati magħżula ta’ kompetizzjonijiet ġenerali magħżula mill-Awtorità tal-Ħatra minn fuq il-listi tal-kandidati xierqa stabbiliti mill-Bordijiet ta’ l-Għażla wara l-eżamijiet ta’ selezzjoni kienu maħtura uffiċjali tal-kategorija A, fil-grad bażiku, u uffiċjali ta’ kategoriji oħra, fil-grad bażiku li jikkorispondi għall-impjieg li għalih huma kienu ġew irreklutati.
Skond l-Artikolu 2 tiegħu, ir-Regolament tal-Kunsill (KE, Euratom) Nru 723/2004, tat-22 ta’ Marzu 2004, li jemenda r-Regolamenti tal-Persunal il-qodma u l-Kundizzjonijiet ta’ l-Impjieg ta’ ħaddiema oħra tal-Komunitajiet Ewropej (
ĠU L 124, p. 1
), daħal fis-seħħ fl-1 ta’ Mejju 2004.
Dan ir-Regolament jintroduċi sistema ġdida ta’ karrieri fis-servizz pubbliku Komunitarju billi jissostitwixxi bil-gruppi l-ġodda tal-funzjoni ta’ amministraturi (AD) u ta’ assistenti (AST) il-kategoriji qodma ta’ uffiċjali tal-Komunitajiet Ewropej A, B, Ċ u D.
Minħabba din l-emenda, l-Artikolu 5 tar-Regolamenti tal-Persunal, fil-verżjoni tiegħu fis-seħħ mill-1 ta’ Mejju 2004 (iktar ’il quddiem ir-“Regolamenti tal-Persunal”), issa jipprovdi dan li ġej:
“1.   Il-posizzjonijiet koperti minn dawn ir-Regolamenti tal-Persunal għandhom ikunu kklassifikati, skond in-natura u l-importanza tad-dmirijiet li għalihom jirrelataw, fi grupp tal-funzjoni ta’ amministraturi (minn issa ’l quddiem ‘AD’) u grupp tal-funzjoni ta’ l-assistenti (minn issa ’l quddiem ‘AST’).
2.   Il-grupp tal-funzjoni AD għandu jkun fih tnax-il grad, li jikkorrospondu mad-dmirijiet amministrattivi, ta’ konsulenza, lingwistiċi u xjentifiċi. Il-funzjoni tal-grupp AST għandu jkun fih ħdax-il grad, li jikkorrospondu mad-dmirijiet esekuttivi, tekniċi u klerikali.
[…]
4.   Tabella li turi t-tipi ta’ posizzjonijiet tingħata fl-Anness I, punt A. B’riferenza għal din it-tabella, kull istituzzjoni għandha tiddefinixxi d-dmirijiet u s-setgħat marbutin ma’ kull tip ta’ posizzjoni wara li tikkonsulta l-Kumitat tar-Regolamenti tal-Persunal.
5.   Kondizzjonijiet identiċi għar-reklutaġġ u s-servizz ta’ karriera għandhom japplikaw għall-uffiċjali kollha ta’ l-istess grupp tal-funzjoni.”
L-Artikolu 31 tar-Regolamenti tal-Persunal jistipula:
“1.   Il-kandidati magħżula għandhom jinħatru għall-grad tal-grupp tal-funzjoni, ippreżentat fl-avviż tal-kompetizzjoni li għaddew minnha.
2.   Mingħajr preġudizzju għall-Artikolu 29(2), l-uffiċjali għandhom ikunu reklutati biss taħt il-gradi AST 1 sa AST 4, jew AD 5 sa AD 8. Il-grad ta’ l-avviż tal-kompetizzjoni għandu jkun stabbilit mill-istituzzjoni skond il-kriterji li ġejjin:
a)
l-iskop tar-reklutaġġ ta’ l-uffiċjali sa l-ogħla standard kif definit fl-Artikolu 27;
(b)
il-kwalità ta’ l-esperjenza professjonali meħtieġa.
Biex ikunu indirizzati l-bżonnijiet speċifiċi ta’ l-istituzzjonijiet, il-kondizzjonijiet tas-suq tax-xogħol li jeżistu fil-Komunità jistgħu jkunu kkunsidrati wkoll meta jkunu reklutati l-uffiċjali.
[…]”
Fil-verżjoni tagħhom fis-seħħ mill-1 ta’ Mejju 2004, ir-Regolamenti tal-Persunal jinkludu anness ġdid, l-Anness XIII, intitolat “Miżuri tranżitorji applikabbli għall-uffiċjali tal-Komunitajiet”, li d-dispożizzjonijiet rilevanti tiegħu jipprovdu kif ġej:
“
Artikolu 1
1.   Għall-perjodu mill-1 ta’ Mejju 2004 sat-30 t’April 2006 l-Artikolu 5(1) u (2) tar-Regolament[i] tal-Persunal huma mibdula b’dan li ġej:
’1.   Il-postijiet koperti mir-Regolamenti tal-Persunal għandhom ikunu kklassifikati, skond in-natura u l-importanza tad-dmirijiet li għalihom jirrelataw, f’erba’ kategoriji, A, B, Ċ u D, f’ordni nieżla tal-kariga.
2.   Il-kategorija A jkun fiha tnax-il grad, il-kategorija B ikun fiha disa’ gradi, il-kategorija Ċ ikun fiha seba’ gradi, u l-kategorija D ikun fiha ħames gradi.’
2.   Kull riferenza għad-data tar-reklutaġġ għandha titqies li tirreferi għad-data tad-dħul fis-seħħ.
Artikolu 2
1.   Fl-1 ta’ Mejju 2004, u suġġetti għall-Artikolu 8 ta’ dan l-Anness, il-gradi ta’ l-uffiċjali li għandhom wieħed mill-istati amministrattivi ppreżentati fl-Artikolu 35 tar-Regolamenti tal-Persunal għandhom jingħataw isem mill-ġdid kif ġej:
Grad ta’ qabel
Grad il-ġdid (intermedju)
Grad ta’ qabel
Grad il-ġdid (intermedju)
Grad ta’ qabel
Grad il-ġdid (intermedju)
Grad ta’ qabel
Grad il-ġdid (intermedju)
A1
A*16






A2
A*15






A3/LA3
A*14






A4/LA4
A*12






A5/LA5
A*11






A6/LA6
A*10
B1
B*10












A7/LA7
A*8
B2
B*8




A8/LA8
A*7
B3
B*7
C1
C*6




B4
B*6
C2
C*5




B5
B*5
C3
C*4
D1
D*4




C4
C*3
D2
D*3




C5
C*2
D3
D*2






D4
D*1
[…]”
L-Artikolu 4 ta’ l-Anness XIII tar-Regolamenti tal-Persunal jistipula b’mod partikolari dan li ġej:
“Għall-iskopjiet ta’ dawn id-disposizzjonijiet u għall-perjodu speċifikat fis-sentenza tad-dħul ta’ l-Artikolu 1 ta’ dan l-Anness:
(a)
il-kliem ‘grupp tal-funzjoni’ għandu jinbidel bi ‘kategorija’:
(i)
fir-Regolamenti tal-Persunal fi:
—
l-Artikolu 5(5),
[…]
—
l-Artikolu 31(1),
[…]
b)
il-kliem ‘grupp tal-funzjoni ta’ l-AD’ għandu jinbidel bi ‘kategorija A*’:
(i)
fir-Regolamenti tal-Persunal fi:
—
l-Artikolu 5(3), punt (ċ);
[…]
e)
fl-Artikolu 5(3)(a) tar-Regolamenti tal-Persunal, il-kliem ‘grupp tal-funzjoni ta’ l-AST’ jinbidel bi ‘kategoriji B* u Ċ *’;
[…]
n)
fl-Artikolu 5(4) tar-Regolamenti tal-Persunal, ir-riferenza għal ‘L-Anness I, punt A’ tinbidel b’riferenza għal ‘L-Anness XIII.1’;
[…]”
L-Artikolu 12 ta’ l-Anness XIII tar-Regolamenti tal-Persunal jistipula:
“1.   Bejn l-1 ta’ Mejju 2004 u t-30 t’April 2006, r-riferenza għall-gradi fil-gruppi tal-funzjoni ta’ l-AST u l-AD fil-paragrafi 2 u 3 ta’ l-Artikolu 31 tar-Regolamenti tal-Persunal għandha ssir kif ġej:
—
AST1 sa AST4: Ċ*1 sa Ċ*2 u B*3 sa B*4,
—
AD5 sa AD8: A*5 sa A*8,
—
AD9, AD10, AD11, AD12: A*9, A*10, A*11, A*12.
2.   Fil-każ ta’ l-uffiċjali reklutati mil-listi ta’ kandidati xierqa, li jirriżultaw minn kompetizzjonijiet ippubblikati qabel l-1 ta’ Mejju 2004, l-Artikolu 5(3) tar-Regolamenti tal-Persunal m’għandux japplika.
3.   L-uffiċjali li kienu inklużi f’lista tal-kandidati xierqa qabel l-1 ta’ Mejju 2006 u huma reklutati bejn l-1 ta’ Mejju 2004 u t-30 t’April 2006, għandhom:
—
jekk il-lista tħejjiet għall-kategoriji A*, B*, jew Ċ*, ikunu ggradati fil-grad ippubblikat fil-kompetizzjoni;
—
jekk il-lista tħejjiet għall-kategoriji A, LA, B, jew Ċ, ikunu ggradati skond it-tabella li ġejja:
Grad tal-kompetizzjoni
Grad tar-reklutaġġ
A8/LA8
A*5
A7/LA7 u A6/LA6
A*6
A5/LA5 u A4/LA4
A*9
A3/LA3
A*12
A2
A*14
A1
A*15
B5 u B4
B*3
B3 u B2
B*4
C5 u C4
C*1
C3 u C2
C*2”
Il-fatti li wasslu għall-kawża
Il-Kummissjoni ppubblikat fil-
Ġurnal Uffiċjali tal-Komunitajiet Ewropej
, fil-perijodu bejn il-11 ta’ April 2001 u t-18 ta’ Ġunju 2002, diversi avviżi ta’ kompetizzjoni ġenerali maħsuba sabiex jikkostitwixxu riżervi ta’ reklutaġġ ta’ amministraturi ta’ grad A 7/A 6 (COM/A/6/01, COM/A/9/01, COM/A/10/01, COM/A/1/02, COM/A/3/02 u CC/A/12/02), ta’ assistenti amministraturi ta’ grad A 8 (kompetizzjoni COM/A/2/02) u ta’ assistenti ta’ grad B 5/B 4 (kompetizzjoni COM B/1/02).
Is-17-ir rikorrent kienu ġew iskritti qabel l-1 ta’ Mejju 2004 fuq id-diversi listi ta’ kandidati xierqa mħejijja wara li saru l-eżamijiet ta’ selezzjoni.
Taħt it-titolu “Kundizzjonijiet ta’ reklutaġġ”, l-avviżi ta’ kompetizzjoni kienu jippreċiżaw li l-iskrizzjoni tal-kandidtati magħżula fuq il-listi ta’ riżerva kienet tagħmilhom eliġibbli sabiex ikunu reklutati skond il-bżonnijiet tas-servizz.
Fil-punt D (“Informazzjoni ġenerali”),
in fine
, ta’ l-avviżi ta’ kompetizzjonijiet COM/A/l/02 u COM/A/2/02, issemma dan li ġej:
“Il-Kummissjoni bagħtet formalment lill-Kunsill proposta ta’ emenda tar-Regolamenti tal-Persunal. Din il-proposta tinkludi b’mod partikolari sistema ġdida ta’ karriera. Il-kandidati magħżula ta’ din il-kompetizzjoni jkunu jistgħu għalhekk jiġu rreklutati fuq il-bażi tad-dispożizzjonijiet il-ġodda tar-Regolamenti tal-Persunal , wara l-adozzjoni tagħhom mill-Kunsill.”
L-avviż ta’ kompetizzjoni COM/A/3/02 kien jinkludi riferenza kważi identika għad-“dispożizzjonijiet tar-Regolamenti tal-Persunal il-ġodda”.
Il-listi ta’ kandidati xierqa stabbiliti wara l-kompetizzjonijiet COM/A/6/01, COM/A/9/01 u COM/A/10/01 (iktar ’il quddiem il-“kompetizzjonijiet ta’ l-2001”) kienu ġew ippubblikati, fil-
Ġurnal Uffiċjali tal-Komunitajiet Ewropej
, rispettivament, fid-19 ta’ Novembru 2002 (kompetizzjoni COM/A/6/01), fit-8 ta’ Marzu (kompetizzjoni COM/A/10/01) u fit-2 ta’ Lulju 2003 (kompetizzjoni COM/A/9/01).
L-ittri li bihom il-kandidati magħżula tal-kompetizzjonijiet ta’ l-2001 kienu ġew infurmati bl-iskrizzjoni tagħhom fuq il-lista ta’ kandidati xierqa kienu jindikaw b’mod partikolari li din il-lista kienet valida sal-31 ta’ Diċembru 2003.
F’Diċembru ta’ l-2003, id-Diviżjoni Ġenerali “Persunal u Amministrazzjoni” tal-Kummissjoni indirizzat ittra lil kull wieħed mill-kandidati magħżula tal-kompetizzjonijiet ta’ l-2001, fejn indikatilhom li l-validità tad-diversi listi ta’ kandidati xierqa kienet ġiet estiża sal-31 ta’ Diċembru 2004.
Il-listi ta’ kandidati xierqa stabbiliti wara l-kompetizzjonijiet COM/A/l/02, COM/A/2/02, COM/A/3/02, COM/B/1/02 u CC/A/12/02 (iktar ’il quddiem il-“kompetizzjonijiet ta’ l-2002”) kienu ġew ippubblikati fil-
Ġurnal Uffiċjali tal-Komunitajiet Ewropej
, rispettivament, fid-19 ta’ Novembru 2003 (kompetizzjoni CC/A/12/02), fit-23 ta’ Marzu (kompetizzjoni COM/A/1/02 u COM/A/2/02) u fit-18 ta’ Mejju 2004 (kompetizzjoni COM/A/3/02 u COM/B/1/02).
Ir-rikorrenti kienu ġew maħtura uffiċjali taħt prova permezz ta’ deċiżjonijiet adottati wara l-1 ta’ Mejju 2004 (iktar ’il quddiem id-“deċiżjonijiet ikkontestati”) u li jieħdu effett bi skadenza bejn din id-data u l-1 ta’ Diċembru 2004.
Permezz tad-deċiżjonijiet ikkontestati, ir-rikorrenti kienu ġew ikklassifikati fil-grad skond l-Artikolu 12(3) ta’ l-Anness XIII tar-Regolamenti tal-Persunal, jiġifieri fil-grad B*3 (kompetizzjoni COM/B/1/02) fil-grad A*5 (kompetizzjoni COM/A/2/02) jew fil-grad A*6 (il-kompetizzjonijiet l-oħra kollha).
Kull wieħed mir-rikorrenti, bejn is-6 ta’ Awwissu 2004 u l-21 ta’ Ottubru 2004, ippreżenta talba, abbażi ta’ l-Artikolu 90(2) tar-Regolamenti tal-Persunal, kontra d-deċiżjoni li taħtru uffiċjal taħt prova safejn din kienet tistabbilixxi, b’applikazzjoni ta’ l-Artikolu 12(3) ta’ l-Anness XIII tar-Regolamenti tal-Persunal, il-klassifikazzjoni tiegħu fi grad anqas favorevoli minn dawk indikati fid-diversi avviżi ta’ kompetizzjoni.
B’deċiżjonijiet meħuda bejn il-21 ta’ Ottubru 2004 u t-22 ta’ Diċembru 2004, l- Awtorità tal-Ħatra ċaħdet it-talbiet imressqa mir-rikorrenti.
Il-proċedura u t-talbiet tal-partijiet
B’talba ppreżentata fir-Reġistru tal-Qorti tal-Prim’Istanza fit-3 ta’ Frar 2005, ir-rikorrenti ressqu dan ir-rikors.
B’digriet tas-6 ta’ Ġunju 2005 tal-President tar-Raba’ Awla tal-Qorti tal-Prim’Istanza, il-Kunsill ġie ammess sabiex jintervjeni b’sostenn tat-talbiet tal-Kummissjoni.
B’deċiżjoni tas-6 ta’ Ottubru 2006, il-Qorti tal-Prim’Istanza ddeċidiet li tirrinvija l-kawża quddiem ir-Raba’ Awla Estiża.
Ir-rikorrenti jitolbu li l-Qorti tal-Prim’Istanza jogħġobha:
—
tannulla d-deċiżjonijiet ikkontestati safejn dawn jistabbilixxu l-klassifikazzjoni tagħhom fil-grad skond l-Artikolu 12(3) ta’ l-Anness XIII tar-Regolamenti tal-Persunal;
—
tirrikostruwixxi l-karriera tagħhom (inkluż ir-rikonoxximent ta’ l-esperjenza tagħhom fil-grad kif emendat, id-drittijiet tagħhom għall-promozzjoni u għall-intitolament tagħhom għall-pensjoni), abbażi tal-grad li huma kellhom jiġu rreklutati fih f’konformità ma’ l-avviż tal-kompetizzjoni li abbażi tiegħu huma kienu ġew imqiegħda fuq il-lista tal-kandidati xierqa, jew fil-grad imsemmi f’dan l-avviż ta’ kompetizzjoni, jew f’dak li jikkorispondi għall-ekwivalent tiegħu skond il-klassifikazzjoni stabbilita permezz tar-regoli l-ġodda tar-Regolamenti tal-Persunal (u fl-iskala approprjata skond ir-regoli applikabbli qabel l-1 ta’ Mejju 2004), mid-data tad-deċiżjoni ta’ ħatra;
—
tagħtihom id-dritt għall-interessi għal dewmien, ikkalkulati abbażi tar-rata stabbilita mill-Bank Ċentrali Ewropew, dovuti fuq is-somom kollha li jikkorispondu għad-differenza bejn is-salarju li jikkorispondi għall-klassifikazzjoni tagħhom fid-deċiżjoni ta’ ħatra u l-klassifikazzjoni li huma kellhom ikunu intitolati għaliha, sad-data tad-deċiżjoni ta’ klassifikazzjoni regolari fil-grad;
—
tikkundanna lill-Kummissjoni tbati l-ispejjeż kollha.
Il-Kummissjoni, sostnuta mill-Kunsill, titlob li l-Qorti tal-Prim’Istanza jogħġobha:
—
tiċħad ir-rikors bħala infondat;
—
tiddeċiedi fuq l-ispejjeż skond il-liġi.
Id-dritt
B’sostenn tat-talbiet tagħhom għal annullament, ir-rikorrenti jeċċepixxu, l-ewwel, l-illegalità ta’ l-Artikolu 12(3) ta’ l-Anness XIII tar-Regolamenti tal-Persunal, li fuq il-bażi tiegħu l-Kummissjoni ddeterminat il-klassifikazzjoni tagħhom fil-grad fid-deċiżjonijiet kkontestati.
Fit-tieni lok, ir-rikorrenti jsostnu li d-deċiżjonijiet ikkontestati jiksru huma stess il-prinċipji ta’ amministrazzjoni tajba, ta’ premura, ta’ trasparenza, ta’ protezzjoni ta’ l-aspettattivi leġittimi, ta’ bona fede, ta’ trattament ugwali u ta’ non-diskriminazzjoni, ta’ l-ekwivalenza tal-pożizzjoni u tal-grad.
Fuq l-illegalità ta’ l-Artikolu 12(3) ta’ l-Anness XIII tar-Regolamenti tal-Persunal
Ir-rikorrenti jsostnu li l-Artikolu 12(3) ta’ l-Anness XIII tar-Regolamenti tal-Persunal huwa kuntrarju għall-Artikolu 10 tar-Regolamenti tal-Persunal il-qodma, jikser id-drittijiet akkwistati tagħhom, il-prinċipji ta’ sigurtà legali u ta’ non-retroattività, kif ukoll il-prinċipji ta’ trattament ugwali u ta’ non-diskriminazzjoni, l-aspettattivi leġittimi tagħhom u jikser kemm l-Artikolu 31 tar-Regolamenti tal-Persunal kif ukoll l-Artikoli 5 u 7 tagħhom.
Fuq il-ksur ta’ l-Artikolu 10 tar-Regolamenti tal-Persunal il-qodma
— L-argumenti tal-partijiet
Ir-rikorrenti jakkużaw lill-Kummissjoni li naqset li tikkonsulta lill-Kumitat tar-Regolamenti tal-Persunal fuq emenda li saret għall-proposta ta’ regolament li jemenda r-Regolamenti tal-Persunal il-qodma u intiża għall-ħatra tal-kandidati magħżula tal-kompetizzjonijiet li l-avviż tagħhom kien jindika l-gradi ta’ reklutaġġ A 7 jew A 6, mhux fil-grad A*7, kif kien previst fit-test preċedentement sottomess lill-Kumitat tar-Regolamenti tal-Persunal , iżda fil-grad anqas A*6.
Din l-emenda, introdotta fid-dispożizzjoni li saret l-Artikolu 12(3) ta’ l-Anness XIII tar-Regolamenti tal-Persunal, mhijiex, kuntrarjament għal dak li ssostni l-Kummissjoni, marġinali, mhux sostanzjali jew anki gradwali u mhux strutturali, għaliex din twassal għal tnaqqis konsiderevoli tad-drittijiet pekunjarji u tal-prospetti ta’ karriera tar-rikorrenti.
Billi naqset milli tikkonsulta lill-Kumitat tar-Regolamenti tal-Persunal fuq din l-emenda fundamentali tar-Regolamenti tal-Persunal, il-Kummissjoni b’hekk kisret it-tieni paragrafu ta’ l-Artikolu 10 tar-Regolamenti tal-Persunal il-qodma.
Il-Kummissjoni toġġezzjona li konsultazzjoni ġdida tal-Kumitat tar-Regolamenti tal-Persunal hija meħtieġa biss meta l-proposta li fuqha esprima ruħu dan il-korp ġiet emendata sal-punt li s-sostanza tagħha stess ġiet affettwata.
Issa, l-emenda li tikkonsisti fis-sostituzzjoni tal-grad ta’ reklutaġġ A*6 għall-grad A*7 mhijiex ta’ natura sostanzjali, għaliex il-portata tagħha hi limitata ħafna u għandu jiġi kkunsidrat li l-istruttura l-ġdida ta’ karrieri hi bbażata fuq ritmu aktar sostnut ta’ promozzjonijiet minn dik ta’ qabel.
— Il-kunsiderazzjonijiet tal-Qorti tal-Prim’Istanza
Skond it-tieni sentenza tat-tieni paragrafu ta’ l-Artikolu 10 tar-Regolamenti tal-Persunal il-qodma, il-Kumitat tar-Regolamenti tal-Persunal hu kkonsultat mill-Kummissjoni fuq kull proposta ta’ reviżjoni tar-Regolamenti tal-Persunal. Din id-dispożizzjoni timponi fuq il-Kummissjoni obbligu ta’ konsultazzjoni li jestendi ruħu, barra għall-proposti formali, għall-emendi sostanzjali ta’ proposti diġà eżaminati li għalihom hija tipproċedi, sakemm, f’dan l-aħħar każ, l-emendi jikkorispondu fil-parti l-kbira għal dawk proposti mill-Kumitat tar-Regolamenti tal-Persunal.
Din l-interpretazzjoni toħroġ kemm mill-kliem tad-dispożizzjoni in kwistjoni kif ukoll mir-rwol assunt mill-Kumitat tar-Regolamenti tal-Persunal. Fil-fatt, minn naħa, billi tipprevedi l-konsultazzjoni mingħajr riżerva u lanqas eċċezzjoni tal-Kumitat tar-Regolamenti tal-Persunal fuq kull proposta ta’ reviżjoni tar-Regolamenti tal-Persunal, din id-dispożizzjoni tagħti portata wiesgħa lill-obbligu li hija tiddefinixxi. It-termini tagħha huma għaldaqstant manifestament inkonċiljabbli ma’ interpretazzjoni restrittiva tal-portata tagħha. Min-naħa l-oħra, il-Kumitat tar-Regolamenti tal-Persunal, bħala organu paritarju li jiggruppa mill-ġdid ir-rappreżentanti ta’ l-amministrazzjonijiet u dawk tal-persunal, peress illi dawn ta’ l-aħħar huma demokratikament eletti, ta’ l-istituzzjonijiet kollha, hu mġiegħel sabiex jieħu in kunsiderazzjoni u jesprimi l-interessi tas-servizz pubbliku Komunitarju kollu (sentenza tal-Qorti tal-Prim’Istanza tat-30 ta’ Settembru 1998, Busacca
et
vs Il-Qorti ta’ l-Awdituri,
T-164/97, Ġabra p. I-A-565 u II-1699
, punti 91 sa 95).
Minn dan jirriżulta li, meta l-emendi għal proposta ta’ reviżjoni tar-Regolamenti tal-Persunal huma introdotti matul in-negozzjar tat-test quddiem il-Kunsill, jeżisti obbligu ta’ konsultazzjoni mill-ġdid mal-Kumitat tal-Persunal qabel l-adozzjoni mill-Kunsill tad-dispożizzjonijiet regolamentari kkonċernati, meta dawn l-emendi jaffettwaw b’mod sostanzjali l-istruttura tal-proposta. Emendi speċifiċi u ta’ effett limitat ma jipprevedux tali obbligu, li jkollu, f’każ ta’ interpretazzjoni kuntrarja, l-effett li jirrestrinġi eċċessivament id-dritt ta’ emenda fil-kuntest tal-proċess leġiżlattiv Komunitarju.
In-natura kemm sostanzjali, kif ukoll speċifika u limitata ta’ l-emendi in kwistjoni għandha għalhekk tkun evalwata mill-perspettiva ta’ l-għan tagħhom u tal-pożizzjoni li jokkupaw id-dispożizzjonijiet emendati fid-dispożittiv kollu propost għall-adozzjoni, u mhux minn dik tal-konsegwenzi individwali li dawn jistgħu jkollhom fuq is-sitwazzjoni ta’ persuni li jistgħu jkunu kkonċernati permezz ta’ l-implementazzjoni tagħhom.
F’dan il-każ, l-iskjerament mill-ġdid tal-gradi ta’ klassifikazzjoni u ta’ l-iskala tar-remunerazzjonijet ta’ l-uffiċjali tal-Komunitajiet Ewropej li jirriżulta mir-riforma tal-karrieri introdotta mil-leġiżlatur Komunitarju kellu bħala effett indott immedjat it-tbaxxija tal-gradi ta’ reklutaġġ ta’ l-uffiċjali l-ġodda, segwit fiż-żmien minn żvilupp tal-prospetti ta’ karriera tagħhom.
Minn dan isegwi li s-sostituzzjoni tal-grad A*6 għall-grad A 7 inizjalment ikkunsidrat tikkostitwixxi element addizzjonali tar-riforma li jidħol fil-loġika u fil-perspettiva globali ta’ ristrutturazzjoni evoluttiva tal-karrieri.
Din is-sostituzzjoni tikkostitwixxi aġġustament speċifiku tad-dispożizzjonijiet tranżitorji lejn l-istruttura l-ġdida tal-karrieri, li la l-istruttura ġenerali u lanqas is-sustanza tagħhom stess ma jidhru hekk imqiegħda in kwistjoni permezz ta’ dan l-aġġustament, sal-punt li jiġġustifikaw konsultazzjoni ġdida tal-Kumitat tar-Regolamenti tal-Persunal (ara, f’dan is-sens, is-sentenza tal-Qorti tal-Ġustizzja tal-5 ta’ Ottubru 1994, Il-Ġermanja vs Il-Kunsill,
C-280/93, Ġabra p. I-4973
, punt 41).
Ma jidhirx għaldaqstant li, billi ma pproċedietx għal konsultazzjoni ġdida mal-Kumitat tar-Regolamenti tal-Persunal fir-rigward ta’ sempliċi addizzjoni indotta mill-istruttura ġenerali tal-proposta ta’ emenda tar-Regolamenti tal-Persunal, kif kienet ġiet preċedentement sottomessa lill-Kumitat tar-Regolamenti tal-Persunal, il-Kummissjoni kisret it-tieni sentenza tat-tieni paragrafu ta’ l-Artikolu 10 tar-Regolamenti tal-Persunal il-qodma, anki jekk is-sostituzzjoni tal-grad A*6 għall-grad A*7 li ġiet imdaħħla wara l-konsultazzjoni tal-Kumitat tar-Regolamenti tal-Persunal għandha, fl-immedjat, effett finanzjarju konsiderevoli fuq il-livell tal-klassifikazzjoni inizjali ta’ l-uffiċjali kkonċernati u fuq ir-remunerazzjoni mħallsa lilhom fil-bidu tal-karriera.
Hemm għaldaqstant lok li dan il-motiv jiġi miċħud bħala infondat.
Fuq il-ksur tad-drittijiet akkwistati tar-rikorrenti, kif ukoll tal-prinċipji ta’ sigurtà legali u ta’ non-retroattività
— L-argumenti tal-partijiet
Ir-rikorrenti jqisu li d-dritt tagħhom li jiġu kklasifikati fil-grad previst fl-avviżi tal-kompetizzjonijiet in kwistjoni, li jorbtu l-Awtorità tal-Ħatra u jobbligaw lil din ta’ l-aħħar fil-konfront tagħhom, jirriżulta mill-iskrizzjoni tagħhom fuq lista tal-kandidati xierqa. Billi jistabbilixxi l-klassifikazzjoni tagħhom fi grad ta’ reklutaġġ differenti, l-Artikolu 12(3) ta’ l-Anness XIII tar-Regolamenti tal-Persunal jikser għalhekk id-drittijiet akkwistati tagħhom.
Din id-dispożizzjoni hi wkoll kuntrarja għall-prinċipju ta’ non-retroattività, safejn din temenda, bl-inserzjoni ta’ kriterji ġodda ta’ klassifikazzjoni, is-sitwazzjoni li r-rikorrenti setgħu jistennew fid-dawl ta’ l-indikazzjonijiet li jinstabu fl-avviżi ta’ kompetizzjoni.
Fl-aħħar, id-dispożizzjoni kkontestata tikser il-prinċipju ta’ sigurtà legali, li skond dan l-amministrati għandhom ikunu jistgħu jibbażaw ruħhom fuq il-kundizzjonijiet iddefiniti fl-avviżi ta’ kompetizzjoni. Issa, dawn ta’ l-aħħar jibqgħu validi sakemm il-persuni kkonċernati ma jkunux irċevew fi żmien raġonevoli informazzjoni ċara, kompluta u preċiża fuq dispożizzjonijiet ġodda applikabbli għall-grad tagħhom ta’ klassifika matul ir-reklutaġġ tagħhom.
Il-Kummissjoni, sostnuta mill-Kunsill, tqis li d-dispożizzjoni kkontestata mhijiex kuntrarja għall-prinċipji invokati mir-rikorrenti. Hija ssostni sostanzjalment li l-iskrizzjoni fuq lista tal-kandidati xierqa tagħti s-sempliċi possibbiltà, esklużiva minn kull dritt ieħor, li wieħed jiġi maħtur uffiċjal taħt prova u,
a fortiori
, ma tagħtix dritt li wieħed jiġi kklasifikat fi grad stabbilit, f’każ ta’ ħatra. Għaldaqstant din mhijiex kwistjoni ta’ tqegħid in kwistjoni ta’ xi dritt miksub, peress li l-ħolqien ta’ sitwazzjoni legali qabel emenda leġiżlattiva huwa kundizzjoni meħtieġa iżda mhux suffiċjenti tal-kostruzzjoni ta’ dritt miksub.
— Il-kunsiderazzjonijiet tal-Qorti tal-Prim’Istanza
Hu kostanti li r-Regolament Nru 723/2004 li jinserixxi l-Artikolu 12(3) ta’ l-Anness XIII tar-Regolamenti tal-Persunal fit-test tar-Regolamenti tal-Persunal daħal fis-seħħ fl-1 ta’ Mejju 2004, jiġifieri f’data li ġiet wara dik tal-pubblikazzjoni tiegħu, fis-27 ta’ April preċedenti.
Peress li d-data tad-dħul fis-seħħ tiegħu mhijiex preċedenti għad-data tal-pubblikazzjoni tiegħu, ir-Regolament Nru 723/2004 ma jistax jiġi kkunsidrat bħala retroattiv (ara, f’dan is-sens, is-sentenza tal-Qorti tal-Prim’Istanza tal-11 ta’ Diċembru 1996, Barreaux
et
vs Il-Kummissjoni,
T-177/95, Ġabra SP p. I-A-541 u II-1451
, punti 45 u 46).
Safejn jiddefinixxi kriterji ġodda ta’ klassifikazzjoni fil-grad applikabbli matul ir-reklutaġġ tal-kandidati magħżula ta’ kompetizzjoni u li kienu iskritti fuq listi tal- kandidati xierqa qabel l-1 ta’ Mejju 2004 iżda maħtura uffiċjali taħt prova wara din id-data, l-Artikolu 12(3) ta’ l-Anness XIII tar-Regolamenti tal-Persunal mhuwiex għalhekk kuntrarju għall-prinċipju ta’ non-retroattività.
Skond ġurisprudenza kostanti, hu fil-fatt stabbilit li, f’każ ta’ emenda ta’ dispożizzjonijiet ta’ applikazzjoni ġenerali u, b’mod partikolari, tad-dispożizzjonijiet tar-Regolamenti tal-Persunal, regola ġdida għandha tapplika b’effett immedjat għall-effetti futuri ta’ sitwazzjonijiet legali, li nħolqu, mingħajr mhuma madankollu interament ikkostitwiti, taħt l-influwenza tar-regola preċedenti (sentenzi tal-Qorti tal-Ġustizzja ta’ l-14 ta’ April 1970, Brock,
68/69, Ġabra p. 171
, punt 7; tal-5 ta’ Diċembru 1973, SOPAD,
143/73, Ġabra p. 1433
, punt 8, u ta’ l-10 ta’ Lulju 1986, Licata vs CES,
270/84, Ġabra p. 2305
, punt 31).
F’dan il-każ, l-Artikolu 12(3) ta’ l-Anness XIII tar-Regolamenti tal-Persunal ma setax jikser dritt għall-applikazzjoni tal-kriterji ta’ klassifikazzjoni l-qodma tar-Regolamenti tal-Persunal li r-rikorrenti kien ikollhom dritt għalih. Fil-fatt, l-iskrizzjoni ta’ kandidati magħżula ta’ kompetizzjonijiet ġenerali fuq il-listi tal-kandidati xierqa mħejjija wara l-proċess ta’ selezzjoni tagħti biss, għall-benefiċċju tal-persuni kkonċernati, sempliċi possibbiltà li jiġu maħtura uffiċjali taħt prova, kif imfakkar, barra minn dan, fl-avviżi tal-kompetizzjonijiet ġenerali in kwistjoni (ara, f’dan is-sens, is-sentenza tal-Qorti tal-Prim’Istanza tal-25 ta’ Mejju 2000, Elkaïm u Mazuel vs Il-Kummissjoni,
T-173/99, Ġabra SP p. I-A-101 u II-433
, punt 21).
Din il-possibbiltà hija neċessarjament esklużiva minn kull dritt akkwistat, peress li l-klassifikazzjoni fil-grad ta’ kandidat magħżul iskritt fuq il-lista tal-kandidati xierqa ta’ kompetizzjoni ġenerali ma tistax tiġi kkunsidrata bħala akkwistata sakemm huwa ma kienx is-suġġett ta’ deċiżjoni ta’ ħatra skond il-formalitajiet adatti u meħtieġa.
Kif jirriżulta mill-Artikolu 3 tar-Regolamenti tal-Persunal, il-ħatra ta’ uffiċjal għandha neċessarjament l-oriġni tagħha f’att unilaterali ta’ l-Awtorità tal-Ħatra li jippreċiża d-data li fiha din il-ħatra jibda jkollha effett, kif ukoll il-pożizzjoni li l-persuna kkonċernata hija maħtura għaliha (sentenza tal-Qorti tal-Prim’Istanza ta’ l-10 ta’ April 1992, Ventura vs Il-Parlament,
T-40/91, Ġabra p. II-1697
, punt 41).
Għaldaqstant, huwa biss wara li kien is-suġġett ta’ deċiżjoni tali li l-kandidat magħżul ta’ kompetizzjoni ġenerali jista’ jisħaq il-kwalità tiegħu ta’ uffiċjal u, b’hekk, jitlob il-benefiċċju ta’ dispożizzjonijiet tar-Regolamenti tal-Persunal (sentenza tal-Qorti tal-Prim’Istanza tad-19 ta’ Lulju 1999, Mammarella vs Il-Kummissjoni,
T-74/98, Ġabra SP p. I-A-151 u II-797
, punt 27).
Issa, fid-data tad-dħul fis-seħħ, fl-1 ta’ Mejju 2004, ta’ l-Artikolu 12(3) ta’ l-Anness XIII tar-Regolamenti tal-Persunal, ir-rikorrenti kienu għadhom ma ġewx ammessi b’att ta’ ħatra ta’ l-Awtorità tal-Ħatra għall-benefiċċju ta’ l-applikazzjoni ta’ dispożizzjonijiet tar-Regolamenti tal-Persunal.
Għalhekk ir-rikorrenti mhumiex iġġustifikati jallegaw li l-Artikolu 12(3) ta’ l-Anness XIII tar-Regolamenti tal-Persunal kiser drittijiet għall-klassifikazzjoni fil-gradi tal-karrieri l-qodma indikati fl-avviżi tal-kompetizzjoni in kwistjoni li huma kienu kisbu, qabel l-1 ta’ Mejju 2004, minħabba l-iskrizzjoni tagħhom fuq il-listi ta’ kandidati xierqa mħejjija fit-tmiem tal-proċess ta’ selezzjoni.
Uffiċjal jista’ fil-fatt jipprevali ruħu minn dritt akkwistat biss jekk il-fatt li jiġġenera dan ta’ l-aħħar ipproduċa ruħu taħt l-influwenza ta’ statut stabbilit qabel l-emenda tad-dispożizzjonijiet tar-Regolamenti tal-Persunal (sentenza tal-Qorti tal-Ġustizzja tad-19 ta’ Marzu 1975, Gillet vs Il-Kummissjoni,
28/74, Ġabra p. 463
, punt 5).
Minn dan jista’ jiġi dedott li f’dan ebda dritt akkwistat tar-rikorrenti għal klassifikazzjoni fi grad determinat ma jiġi miksur.
Fl-aħħar, il-prinċipju ta’ sigurtà legali invokat mill-partijiet ikkonċernati japplika għal sitwazzjonijiet bħal dawk in kwistjoni biss meta att Komunitarju regolamentari jkollu l-punt ta’ tluq tiegħu stabbilit f’data preċedenti għall-pubblikazzjoni tiegħu (sentenza tal-Qorti tal-Ġustizzja tad-9 ta’ Jannar 1990, SAFA,
C-337/88, Ġabra p. I-1
, punt 13), u meta r-regoli Komunitarji huma maħsuba għal sitwazzjonijiet miksuba qabel id-dħul fis-seħħ tagħhom (sentenza tal-Qorti tal-Ġustizzja ta’ l-10 ta’ Frar 1982, Bout,
21/81, Ġabra p. 381
, punt 13), li mhuwiex il-każ fil-każ in kwistjoni, kif għadu kif ġie kkonstatat.
Isegwi li ma setax kien hemm ksur tal-prinċipju ta’ sigurtà legali mil-leġiżlatur Komunitarju.
Ir-rikorrenti mhumiex għalhekk iġġustifikati li jsostnu li d-dispożizzjoni kkontestata permezz ta’ eċċezzjoni ta’ illegalità tikser id-drittijiet akkwistati tagħhom jew il-prinċipji ta’ sigurtà legali u ta’ non-retroattività.
Għaldaqstant, hemm lok li dan l-ilment jiġi miċħud bħala infondat.
Fuq il-ksur tal-prinċipju ta’ trattament ugwali u ta’ non-diskriminazzjoni
— L-argumenti tal-partijiet
Mingħajr ma jikkontestaw id-dritt tal-leġiżlatur li jemenda d-dispożizzjonijiet tar-Regolamenti tal-Persunal, ir-rikorrenti jsostnu li l-Artikolu 12(3) ta’ l-Anness XIII tar-Regolamenti tal-Persunal jittratta b’mod differenti kategorija identika ta’ persuni, ikkostitwita minn kandidati magħżula ta’ l-istess kompetizzjoni, fir-rigward tal-klassifikazzjoni tagħhom fil-grad u, konsegwentement, tas-salarju tagħhom ta’ kull xahar, skond jekk huma kinux ġew irreklutati qabel l-1 ta’ Mejju 2004 jew minn din id-data.
Din l-iskadenza ma tistax tikkostitwixxi, għall-finijiet ta’ klassifikazzjoni fil-grad matul ir-reklutaġġ, kriterju oġġettiv ta’ differenzjar, għaliex id-data ta’ ħatra ta’ uffiċjal tiddependi minn elementi li mhumiex oġġettivi u li ma jiddependux mir-rikorrenti.
L-uniku kriterju oġġettiv li għandu jittieħed in kunsiderazzjoni f’dan ir-rigward hija d-data, qabel l-1 ta’ Mejju 2004, ta’ l-ittra li tinforma lill-kandidati kollha magħżula tal-kompetizzjonijiet bl-iskrizzjoni tagħhom fuq lista tal-kandidati xierqa. Anki jekk huma ma kellhom ebda dritt li jiġu maħtura, huma kellhom minn din id-data, f’każ ta’ ħatra, id-dritt li jiġu rreklutati fil-grad imsemmi fl-avviż għal pożizzjoni vakanti u fl-avviż ta’ kompetizzjoni, u skond l-Artikolu 31 tar-Regolamenti tal-Persunal il-qodma.
Fis-sentenza tagħha tad-9 ta’ Lulju 1997, Monaco vs Il-Parlament (
T-92/96, Ġabra SP p. I-A-195 u II-573
), il-Qorti tal-Prim’Istanza kienet qieset, minn naħa, li ma kienx hemm lok li tiġi kkunsidrata d-data ta’ reklutaġġ ta’ kandidat sabiex jiġu determinati d-dispożizzjonijiet li huma applikabbli għalih u, min-naħa l-oħra, li l-osservanza tal-prinċipju ta’ non-diskriminazzjoni u ta’ trattament ugwali teżiġi li l-kandidati kollha magħżula ta’ kompetizzjoni jkunu meqjusa bl-istess mod, indipendentement mill-intervent eventwali ta’ regoli ġodda qabel il-ħatra ta’ wħud minnhom.
Fattur ieħor ta’ diskriminazzjoni jikkonsisti fil-fatt li t-tbaxxija tal-klassifikazzjoni tagħhom fil-grad kellha bħala effett l-assenjazzjoni lir-rikorrenti kollha ta’ pożizzjonijiet “
senior
” bi gradi “
junior
”. Safejn huma kienu diġà kisbu esperjenza professjonali konsiderevoli u safejn huma kienu fil-pussess ta’ kwalifiki u diplomi importanti, huma kienu s-suġġett, bi ksur ta’ l-Artikolu 1d tar-Regolamenti tal-Persunal, ta’ diskriminazzjoni minħabba l-età tagħhom, peress illi huma ma jkollhomx l-istess prospetti ta’ karriera bħal uffiċjali oħra ta’ età iżgħar li jibbenefikaw mill-istess klassifikazzjoni.
Barra minn dan, ir-rikorrenti, li kellhom, qabel il-ħatra tagħhom bħala uffiċjali taħt prova, il-kwalità ta’ membru tal-persunal temporanju jew membru tal-persunal awżiljarju tal-Komunitajiet Ewropej, ġew assenjati, taħt l-influwenza tar-regoli l-ġodda tar-Regolamenti tal-Persunal, l-istess pożizzjoni bl-istess dmirijiet, jiġifieri dmirijiet ta’ kalibru ikbar, filwaqt li, madankollu, il-klassifikazzjoni tagħhom fil-grad ġiet imnaqqsa.
Il-Kummissjoni tqis għall-kuntrarju li l-kandidati magħżula tal-kompetizzjonijiet ikkontestati rispettivament maħtura qabel l-1 ta’ Mejju 2004 u minn din id-data mhumiex f’sitwazzjoni komparabbli.
Kif jirriżulta impliċitament mid-dispożizzjonijiet kombinati ta’ l-Artikolu 3 u ta’ l-ewwel paragrafu ta’ l-Artikolu 4 tar-Regolamenti tal-Persunal, id-data rilevanti għall-finijiet ta’ evalwazzjoni tal-legalità ta’ att ta’ ħatra hija dik minn meta jibda jkollu effett. Issa, kemm id-dati ta’ adozzjoni tad-deċiżjonijiet ikkontestati kif ukoll dawk li fihom jibdew jieħdu effett huma wara l-1 ta’ Mejju 2004.
Peress li l-legalità ta’ att Komunitarju għandha tiġi mistħarrġa abbażi ta’ l-elementi ta’ fatt u ta’ dritt li jeżistu fid-data meta jiġi adottat, il-kandidati magħżula tal-kompetizzjonijiet ikkontestati maħtura qabel l-1 ta’ Mejju 2004 kellhom il-possibbiltà li jiġu maħtura uffiċjali skond id-dispożizzjonijiet ta’ l-Artikoli 31 u 32 tar-Regolamenti tal-Persunal il-qodma, filwaqt li, wara d-dħul fis-seħħ tar-Regolament Nru 723/2004, il-kandidati magħżula tal-kompetizzjonijiet ikkontestati maħtura wara din id-data kellhom il-possibbiltà li jiġu maħtura uffiċjali skond id-dispożizzjonijiet tranżitorji ta’ l-Artikolu 12(3) ta’ l-Anness XIII tar-Regolamenti tal-Persunal.
B’differenza għall-kawża Monaco vs Il-Parlament, iċċitata iktar ’il fuq, din il-kawża ma tinvolvi la l-prattika amministrattiva ta’ istituzzjoni dwar il-klassifikazzjoni fil-grad ta’ l-uffiċjali li hija tirrekluta u lanqas direttiva interna dwar tali prattika amministrattiva, iżda dispożizzjoni maħluqa mil-leġiżlatur Komunitarju u li teskludi r-riskju arbitrarju inerenti f’emenda suġġerita minn istituzzjoni ta’ direttiva interna ta’ klassifikazzjoni fil-grad matul ir-reklutaġġ.
Il-leġiżlatur Komunitarju hu dejjem fi dritt li jadotta, għall-futur, l-emendi għad-dispożizzjonijiet tar-Regolamenti tal-Persunal li huwa jikkunsidra konformi ma’ l-interess tas-servizz, anki jekk tali emendi jwasslu għal sitwazzjoni aktar sfavorevoli għall-uffiċjali minn dik li kienet tirriżulta mid-dispożizzjonijiet preċedenti.
— Il-kunsiderazzjonijiet tal-Qorti tal-Prim’Istanza
Skond ġurisprudenza kostanti, il-prinċipju ġenerali ta’ trattament ugwali u ta’ non-diskriminazzjoni jeżiġi li sitwazzjonijiet komparabbli ma jkunux meqjusa b’mod differenti, sakemm divrenzjar ma jkunx oġġettivament iġġustifikat (sentenza tal-Qorti tal-Prim’Istanza tad-9 ta’ Frar 1994, Lacruz Bassols vs Il-Qorti tal-Ġustizzja,
T-109/92, Ġabra SP p. I-A-31 u II-105
, punt 87).
Għall-finijiet tad-determinazzjoni ta’ jekk ir-rikorrenti jistgħux jipprevalu ruħhom utilment minn dan il-prinċipju, għandu għaldaqstant jiġi ddeterminat jekk il-kandidati kollha magħżula tal-kompetizzjonijiet in kwistjoni iskritti fuq il-listi tal-kandidati xierqa stabbiliti fit-tmiem tal-proċess ta’ selezzjoni għandhomx jiġu kkunsidrati bħala li jaqgħu taħt l-istess kategorija waħda biss ta’ persuni, irrispettivament minn jekk kinux ġew maħtura qabel l-1 ta’ Mejju 2004 jew minn din id-data.
Kif jirriżulta mill-iżviluppi iktar ’il fuq, il-klassifikazzjoni fil-grad tar-rikorrenti setgħet tkun legalment effettwata biss b’applikazzjoni tal-kriterji l-ġodda fis-seħħ fid-data ta’ adozzjoni tad-deċiżjoni li taħtarhom uffiċjali taħt prova.
Barra minn dan, ir-rikorrenti jammettu impliċitament li d-dispożizzjonijiet il-ġodda tar-Regolamenti tal-Persunal huma applikabbli għalihom, safejn huma jitolbu l-benefiċċju ta’ l-applikazzjoni ta’ l-Artikolu 1d tar-Regolamenti tal-Persunal.
Min-naħa l-oħra, il-kandidati magħżula tal-kompetizzjonijiet in kwistjoni maħtura qabel l-1 ta’ Mejju 2004 kellhom jiġu neċessarjament ikklassifikati fil-grad abbażi tal-kriterji l-qodma li kienu għadhom fis-seħħ fid-data tal-ħatra tagħhom iżda li ġew imħassra wara din l-istess data, minħabba d-dħul fis-seħħ tad-dispożizzjonijiet il-ġodda tar-Regolamenti tal-Persunal.
Minn dan isegwi li r-rikorrenti ma jistgħux jiġu kkunsidrati bħala li jaqgħu taħt l-istess kategorija ta’ persuni bħall-kandidati magħżula tal-kompetizzjonijiet in kwistjoni u li ġew maħtura qabel l-1 ta’ Mejju 2004.
Ir-rikorrenti ma jistgħux għalhekk validament isostnu li l-iskrizzjoni tagħhom fuq lista tal-kandidati xierqa qabel l-1 ta’ Mejju 2004 tagħtihom dritt sabiex jiġu maħtura, f’każ ta’ reklutaġġ, fil-grad imsemmi fl-avviż ta’ pożizzjoni vakanti jew fl-avviż tal-kompetizzjoni, jew fil-grad korrispettiv skond l-Artikolu 2(1) ta’ l-Anness XIII tar-Regolamenti tal-Persunal, u skond l-Artikolu 31 tar-Regolamenti tal-Persunal il-qodma.
Sakemm il-ħatra tagħhom baqgħet ipotetika, huma ma kellhom fil-fatt ebda kwalità sabiex jagħmlu użu minn kriterji ta’ klassifikazzjoni tar-Regolamenti tal-Persunal applikabbli matul ir-reklutaġġ ta’ kandidati magħżula ta’ kompetizzjonijiet ġenerali.
Barra minn dan, billi tispeċifika li d-dispożizzjonijiet tranżitorji tar-Regolamenti tal-Persunal ma jippreġudikawx id-drittjiet akkwistati tal-persunal fil-qafas tas-sistema tal-Komunità qabel id-dħul fis-seħħ tas-sistema ġdida tas-servizz pubbliku Komunitarju, is-37 premessa tar-Regolament Nru 723/2004 tikkonferma d-distinzjoni li għandha ssir bejn il-kandidati magħżula tal-kompetizzjonijiet ikkontestati maħtura uffiċjali qabel l-1 ta’ Mejju 2004 u mill-1 ta’ Mejju 2004.
L-idea li l-uffiċjali kollha rreklutati minn istituzzjoni abbażi ta’ l-istess kompetizzjoni jinsabu f’sitwazzjonijiet komparabbli ġiet imressqa fil-punt 55 tas-sentenza Monaco vs Il-Parlament, iċċitata iktar ’il fuq, biss għall-finijiet li tiġi kkonstatata l-illegalità ta’ l-applikazzjoni fir-rigward ta’ kandidat magħżul ta’ kompetizzjoni ġenerali ta’ direttivi interni ta’ klassifikazzjoni fil-grad aktar severi adottati mill-istituzzjoni stess li timpjega, wara l-iskrizzjoni tal-persuna kkonċernata fuq il-lista tal-kandidati xierqa, bl-għan ta’ l-applikazzjoni ta’ kriterji ta’ klassifikazzjoni tar-Regolamenti tal-Persunal li baqgħu l-istess.
F’dan il-każ, u f’kull każ, huwa għall-kuntrarju l-leġiżlatur Komunitarju li, fl-eżerċizzju ta’ dritt li r-rikorrenti jaffermaw huma stess li ma jikkontestawx l-eżistenza tiegħu, għażel li jemenda l-kriterji ta’ klassifikazzjoni fil-grad tar-Regolamenti tal-Persunal ta’ l-uffiċjali l-ġodda matul ir-reklutaġġ tagħhom.
Fil-fatt, skond ġurisprudenza stabbilita, il-leġiżlatur jista’ f’kull ħin jagħmel, għall-futur, emendi għad-dispożizzjonijiet tar-Regolamenti tal-Persunal li huwa jqis konformi ma’ l-interess tas-servizz, anki jekk dawn huma, bħal f’dan il-każ, anqas favorevoli (sentenza tal-Qorti tal-Prim’Istanza tat-30 ta’ Settembru 1998, Ryan vs Il-Qorti ta’ l-Awdituri,
T-121/97, Ġabra p. II-3885
, punt 98).
Peress li l-pożizzjoni li uffiċjal jitqiegħed fiha hija wkoll iddeterminata bid-deċiżjoni ta’ ħatra (sentenza Ventura vs Il-Parlament, iċċitata iktar ’il fuq, punt 41) u din ta’ l-aħħar tista’ tiġi bbażata biss fuq id-dispożizzjonijiet applikabbli fid-data ta’ l-adozzjoni tagħha, wieħed ma jista` lanqas jikkunsidra bħala diskriminatorja l-attribuzzjoni lil uħud mir-rikorrenti, fil-kuntest tar-regoli l-ġodda tar-Regolamenti tal-Persunal, ta’ klassifikazzjoni fil-grad inqas, anki jekk issa huma jitqiegħdu fl-istess pożizzjoni li kienu okkupaw qabel l-1 ta’ Mejju 2004 bħala membru tal-persunal mhux stabbilit u jeżerċitaw dmirijiet identiċi, jekk mhux aktar importanti minn qabel.
Fl-aħħar, għandu jiġi miċħud l-argument ibbażat fuq l-allegat tnaqqis tal-klassifikazzjoni fil-grad tar-rikorrenti li jwassal għalih it-tqegħid tagħhom f’pożizzjonijiet “
senior
” ikklasifikati fi gradi “
junior
” u l-ineżistenza ta’ prospetti ta’ karriera, li huma għall-kuntrarju miftuħa għal uffiċjali oħra ta’ età iżgħar u li jibbenefikaw mill-istess klassifikazzjoni.
Barra l-fatt li ma tistax tiġi kkwalifikata, kuntrarjament għal dak li jsostu r-rikorrenti, bħala diskriminazzjoni minħabba l-età fis-sens ta’ l-Artikolu 1d tar-Regolamenti tal-Persunal, in kwantu l-kriterji l-ġodda ta’ klassifikazzjoni fil-grad ma jeħdux in kunsiderazzjoni l-età tal-persuni kkonċernati, tali ċirkostanza ma tistax tiġi kkunsidrata bħala ksur tal-prinċipju ta’ trattament ugwali u ta’ non-diskriminazzjoni għar-raġunijiet esposti iktar ’il fuq.
Minn dan jirriżulta li l-Artikolu 12(3) ta’ l-Anness XIII tar-Regolamenti tal-Persunal mhuwiex kuntrarju għall-prinċipju ta’ trattament ugwali u ta’ non-diskriminazzjoni.
F’dawn iċ-ċirkustanzi, l-ilment ma jistax jiġi aċċettat.
Fuq il-ksur tal-prinċipju ta’ protezzjoni ta’ l-aspettattivi leġittimi
— L-argumenti tal-partijiet
Ir-rikorrenti jsostnu li l-Artikolu 12(3) ta’ l-Anness XIII tar-Regolamenti tal-Persunal jikser il-prinċipju ta’ protezzjoni ta’ l-aspettattivi leġittimi, safejn huma kienu ġġustifikati sabiex jisperaw li jibbenefikaw, wara s-suċċess tagħhom fil-kompetizzjoni in kwistjoni, minn trattament konformi għall-kundizzjonijiet stabbiliti fl-avviżi ta’ kompetizzjoni.
Leġiżlazzjoni ġdida tista’ tapplika għall-effetti futuri ta’ sitwazzjoni li nħolqot taħt l-influwenza ta’ dispożizzjonijiet preċedenti, biss bil-kundizzjoni li ma temendax sostanzjalment sitwazzjonijiet akkwistati taħt ir-Regolamenti tal-Persunal il-qodma, li tkun prevedibbli u ġġustifikata minn interess pubbliku perentorju.
Il-Kummissjoni tirrispondi sostanzjalment li r-rikorrenti ma kinux iġġustifikati li jkollhom aspettattivi leġittimi fi klassifikazzjoni fil-grad indikat fl-avviżi tal-kompetizzjoni.
— Il-kunsiderazzjonijiet tal-Qorti tal-Prim’Istanza
Huwa biżżejjed li jiġi mfakkar li uffiċjal ma jistax jipprevali ruħu mill-prinċipju ta’ protezzjoni ta’ l-aspettattivi leġittimi biex joġġezzjona għal-legalità ta’ dispożizzjoni regolamentari ġdida, b’mod partikolari f’qasam li fih il-leġiżlatur għandu, bħal f’dan il-każ, setgħa diskrezzjonali wiesgħa, li r-rikorrenti bl-ebda mod ma kkontestaw il-prinċipju tagħha, fir-rigward tal-ħtieġa ta’ riformi statutorji (ara, f’dan is-sens, is-sentenza tal-Qorti tal-Prim’Istanza tal-11 ta’ Frar 2003, Leonhardt vs Il-Parlament,
T-30/02, Ġabra SP p. I-A-41 u II-265
, punt 55).
Mill-bidu nett, id-dritt li wieħed jitlob il-protezzjoni ta’ l-aspettattivi leġittimi huwa estiż għal kull individwu li jinsab f’sitwazzjoni li minnha jirriżulta li l-amministrazzjoni Komunitarja nisslet fih aspettattivi fondati, billi tipprovdilu garanziji preċiżi fil-forma ta’ informazzjoni preċiża, inkondizzjonali u konkordanti, li jemanaw minn sorsi awtorizzati u kredibbli.
Min-naħa l-oħra, bl-ebda mod ma jista’ jiġi invokat ksur ta’ dan il-prinċipju fin-nuqqas ta’ garanziji preċiżi li tkun ipprovdietu bihom l-amministrazzjoni (sentenza tal-Qorti tal-Prim’Istanza tad-19 ta’ Marzu 2003, Innova Privat-Akademie vs Il-Kummissjoni,
T-273/01, Ġabra. p. II-1093
, punt 26).
Issa, għandu jiġi kkonstatat li l-proċess ma jikkontjeni ebda element li jippermetti lir-rikorrenti jikkonkludu li l-istituzzjonijiet Komunitarji kienu pprovdewhom b’xi garanziji li jistgħu jnisslu fihom aspettattivi leġittimi fir-rigward taż-żamma tal-kriterji tar-Regolamenti tal-Persunal il-qodma ta’ klassifikazzjoni fil-grad ta’ l-uffiċjali matul ir-reklutaġġ tagħhom. Avviżi ta’ kompetizzjoni u ittri tal-Kummissjoni rrilevaw ukoll li l-kandidati magħżula tal-kompetizzjonijiet jistgħu jiġu offruti reklutaġġ fuq il-bażi ta’ dispożizzjonijiet ġodda tar-Regolamenti tal-Persunal.
Fl-aħħar, ir-rikorrenti ma jistgħux jibbażaw ruħhom utilment fuq emenda sostanzjali ta’ sitwazzjoni akkwistata taħt ir-Regolamenti tal-Persunal il-qodma, in kwantu, kif ġie kkonstatat iktar ’il fuq, l-iskrizzjoni tar-rikorrenti fuq lista tal-kandidati xierqa ma setax jkollha bħala effett li tagħtihom il-benefiċċju ta’ sitwazzjoni tali.
F’dawn iċ-ċirkustanzi, l-ilment ma jistax jiġi aċċettat.
Fuq l-allegazzjoni li l-Artikolu 12(3) ta’ l-Anness XIII tar-Regolamenti tal-Persunal imur kontra l-Artikolu 31(1) tar-Regolamenti tal-Persunal
— L-argumenti tal-partijiet
Ir-rikorrenti jsostnu li l-Artikolu 12(3) ta’ l-Anness XIII tar-Regolamenti tal-Persunal imur kontra l-Artikolu 31(1) tar-Regolamenti tal-Persunal, li skond dan, uffiċjal hu rreklutat fil-grad ippreżentat fl-avviż tal-kompetizzjoni ppubblikat. Minkejja li ssemmi l-kunċett ġdid ta’ “grupp tal-funzjoni”, din l-aħħar dispożizzjoni tapplika għall-kompetizzjonijiet kollha, inkluż dawk organizzati qabel l-1 ta’ Mejju 2004 u li l-kandidati magħżula tagħhom kienu iskritti fuq lista tal-kandidati xierqa qabel din id-data.
L-amministrazzjoni ma tistax tidderoga unilateralment mill-avviż ta’ kompetizzjoni li hija l-awtur tiegħu u li jorbotha fl-elementi tiegħu kollha, peress li l-għan essenzjali tiegħu hu li jinforma eżattament kemm jista’ jkun lill-partijiet ikkonċernati fir-rigward tal-pożizzjonijiet li għandhom jimtlew u tal-kundizzjonijiet meħtieġa sabiex jiġu maħtura għalihom.
Għalkemm l-avviżi ta’ kompetizzjoni in kwistjoni ma kkontenew ebda riferenza għad-data ta’ l-1 ta’ Mejju 2004 u ma pprevedew ebda emenda futura tal-klassifikazzjoni fil-grad tal-kandidati magħżula tal-kompetizzjoni matul ir-reklutaġġ tagħhom, ir-rikorrenti kollha kienu ġew ikklassifikati, skond l-Artikolu 12(3) ta’ l-Anness XIII tar-Regolamenti tal-Persunal, fi grad anqas minn dak imsemmi fl-avviżi ta’ kompetizzjoni u mingħajr ma t-traduzzjoni ta’ dawn il-gradi l-qodma ma kienet korrettament effettwata f’relazzjoni mal-gradi l-ġodda intermedji stabbiliti permezz ta’ l-Artikolu 2(1) ta’ l-Anness XIII tar-Regolamenti tal-Persunal.
Il-Kummissjoni tosserva li r-rikorrenti jikkritikaw fir-realtà l-fatt li ma kinux ġew maħtura fil-grad indikat fl-avviżi ta’ kompetizzjoni, skond l-Artikolu 31 tar-Regolamenti tal-Persunal.
Skond il-Kummissjoni, bħala regola ta’ dritt tranżitorja, l-Artikolu 12(3) ta’ l-Anness XIII tar-Regolamenti tal-Persunal ma jistax jikser l-Artikolu 31 tar-Regolamenti tal-Persunal, li fir-rigward tiegħu jikkostitwixxi
lex specialis
, mingħajr m’huwa meħtieġ li jiġi espressament ippreċiżat li huwa jidderoga minn dan ta’ l-aħħar.
Minħabba d-dħul fis-seħħ tad-dispożizzjonijiet il-ġodda tar-Regolamenti tal-Persunal, il-gradi l-qodma kienu ġew sostitwiti bi gradi ġodda; l-Artikolu 8(1) ta’ l-Anness XIII tar-Regolamenti tal-Persunal jirreferi għall-“gradi introdotti mill-Artikolu 2(1)” u t-tabelli li jinsabu fl-Artikolu 2(2) u (3) ta’ dan l-Anness jużaw l-espressjoni “gradi ġodda intermedji”.
Minn dan jirriżulta li l-avviżi ta’ kompetizzjoni ppubblikati qabel l-1 ta’ Mejju 2004 m’għadx għandhom skop, safejn huma jsemmu ir-reklutaġġ fi grad determinat, aktar u aktar safejn il-kompetizzjonijiet ikkontestati jirrigwardaw karriera determinata (żewġ gradi), skond l-Artikolu 5 tar-Regolamenti tal-Persunal il-qodma. Fil-fatt, minn din id-data, mhemmx iktar lok li ssir referenza għall-“karrieri”, billi kull riferenza għal dan il-kunċett sparixxiet mill-Artikolu 5 tar-Regolamenti tal-Persunal. Il-leġiżlatur kellu għalhekk jimla dan il-vojt billi jadotta “regoli ta’ tranżizzjoni ta’ grad”, jiġifieri billi jistabbilixxi huwa stess il-grad (il-ġdid) ta’ klassifikazzjoni ta’ uffiċjal irreklutat wara kompetizzjoni li l-avviż tagħha kien ġie ppubblikat qabel l-1 ta’ Mejju 2004. Issa, l-Artikolu 12(3) ta’ l-Anness XIII tar-Regolamenti tal-Persunal jikkostitwixxi preċiżament tali “regola ta’ tranżizzjoni ta’ grad”.
— Il-kunsiderazzjonijiet tal-Qorti tal-Prim’Istanza
L-Artikolu 31(1) tar-Regolamenti tal-Persunal jipprovdi li l-kandidati magħżula ta’ kompetizzjoni għandhom jinħatru għall-grad tal-grupp tal-funzjoni, indikat fl-avviż tal-kompetizzjoni li għaddew minnha.
Għalkemm huwa neċessarjament dedott minn din id-dispożizzjoni l-ġdida li l-kandidati magħżula ta’ kompetizzjonijiet ġenerali għandhom jinħatru uffiċjali taħt prova fil-grad indikat fl-avviż tal-kompetizzjoni li permezz tiegħu huma ġew irreklutati, jirriżulta madankollu mir-risposta mogħtija għall-ilment ibbażat fuq il-ksur tal-prinċipju ta’ trattament ugwali u tan-non-diskriminazzjoni li d-determinazzjoni tal-livell tal-pożizzjonijiet li għandhom jimtlew u tal-kundizzjonijiet ta’ ħatra tal-kandidati magħżula tal-kompetizzjonijiet għal dawn il-pożizzjonijiet, li l-Kummissjoni kienet wettqet fil-kuntest tad-dispożizzjonijiet tar-Regolamenti tal-Persunal il-qodma meta kitbet l-avviżi tal-kompetizzjonijiet ikkontestati, ma setgħetx tipprolonga l-effetti tagħha oltre d-data ta’ l-1 ta’ Mejju 2004 meqjusa mil-leġiżlatur Komunitarju għad-dħul fis-seħħ ta’ l-istruttura l-ġdida ta’ karrieri ta’ l-uffiċjali tal-Komunitajiet Ewropej.
It-tneħħija, mill-1 ta’ Mejju 2004, tal-gradi ta’ klassifikazzjoni fil-karrieri indikati fl-avviżi tal-kompetizzjonijiet, li tirriżulta mill-introduzzjoni tas-sistema l-ġdida ta’ karrieri, wasslet lil-leġiżlatur jadotta d-dispożizzjonijiet tranżitorji ta’ l-Anness XIII tar-Regolamenti tal-Persunal u, b’mod partikolari, l-Artikolu 12(3) sabiex tiġi ddeterminata l-klassifikazzjoni fil-grad ta’ kandidati magħżula ta’ kompetizzjonijiet iskritti fuq il-listi ta’ kandidati xierqa qabel l-1 ta’ Mejju 2004 iżda maħtura uffiċjali taħt prova minn din id-data.
Għal dan il-għan, il-leġiżlatur issostitwixxa l-gradi intermedji B*3, A*5 u A*6 previsti mill-Artikolu 12(3) ta’ l-Anness XIII tar-Regolamenti tal-Persunal għall-gradi ta’ karriera B5/B4, A8 u A7/A6 li jikkorispondu, rispettivament, għall-karrieri l-qodma ta’ assistenti, assistenti amministraturi u amministraturi li jidhru fl-avviżi ta’ kompetizzjoni in kwistjoni iżda li ġew imħassra mill-1 ta’ Mejju 2004.
Huwa veru li t-tabella ta’ l-Artikolu 12(3) ta’ l-Anness XIII tar-Regolamenti tal-Persunal, li tittrasponi l-gradi indikati fl-avviżi ta’ kompetizzjoni fi gradi intermedji ta’ reklutaġġ titbiegħed mit-tabella ta’ l-Artikolu 2(1) ta’ dan l-Anness, li fiha l-gradi l-qodma ta’ l-uffiċjali fil-pożizzjoni qabel l-1 ta’ Mejju 2004 huma meqluba fi gradi ġodda intermedji.
Kif ġie mfakkar iktar ’il fuq, huwa madankollu legali għal-leġiżlatur jaddotta għall-futur, fl-interess tas-servizz, emendi għad-dispożizzjonijiet tar-Regolamenti tal-Persunal, anki jekk id-dispożizzjonijiet emendati huma anqas favorevoli mid-dispożizzjonijiet il-qodma (sentenza Ryan vs Il-Qorti ta’ l-Awdituri, iċċitata iktar ’il fuq, punt 98).
Huwa inerenti għal dispożizzjoni tranżitorja bħal din in kwistjoni li tagħmel eċċezzjoni għal ċerti regoli tar-Regolamenti tal-Persunal li l-applikazzjoni tagħhom hija neċessarjament affettwata mit-tibdil ta’ din is-sistema. F’dan il-każ, l-eċċezzjoni ma tmurx oltre minn dak li jirriżulta mill-ħatra bħala uffiċjali, fil-kuntest tar-regoli l-ġodda tar-Regolamenti tal-Persunal, ta’ persuni magħżula permezz ta’ proċeduri ta’ kompetizzjonijiet miftuħa u magħluqa taħt l-influwenza tad-dispożizzjonijiet il-qodma.
F’dawn iċ-ċirkustanzi, ir-rikorrenti ma jistgħux raġonevolment jallegaw, biex juru li l-Artikolu 12(3) ta’ l-Anness XIII tar-Regolamenti tal-Persunal imur kontra l-Artikolu 31(1) tar-Regolamenti tal-Persunal, li kienu ġew ikklassifikati fi grad inqas minn dak imsemmi fl-avviżi ta’ kompetizzjoni jew skond tabella ta’ ekwivalenza ta’ gradi li titbiegħed mir-relazzjoni stabbilita bejn il-klassifikazzjoni fil-grad il-qadima u l-ġdida ta’ l-uffiċjali.
Minn dan jirriżulta li l-ilment ma jistax jiġi aċċettat.
Fuq il-ksur ta’ l-Artikoli 5 u 7 tar-Regolamenti tal-Persunal
— L-argumenti tal-partijiet
Ir-rikorrenti jallegaw ksur ta’ l-Artikolu 5(5) tar-Regolamenti tal-Persunal li jissuġġetta għal kundizzjonijiet identiċi ta’ reklutaġġ u ta’ żvilupp ta’ karriera lill-uffiċjali li jappartjenu għall-istess grupp tal-funzjoni. Filwaqt li l-kandidati magħżula tal-kompetizzjonijiet ikkontestati maħtura uffiċjali qabel l-1 ta’ Mejju 2004 kienu bbenefikaw mill-klassifikazzjoni u mir-remunerazzjoni korrispettiva għall-grad imsemmi fl-avviżi ta’ kompetizzjoni, il-klassifikazzjoni tar-rikorrenti kienet ġiet imwettqa fuq il-bażi ta’ l-Artikolu 12 ta’ l-Anness XIII tar-Regolamenti tal-Persunal.
L-Artikolu 5(1) u (4) tar-Regolamenti tal-Persunal kien ġie miksur ukoll, billi, minħabba l-applikazzjoni “awtomatika” ta’ l-Artikolu 12(3) ta’ l-Anness XIII tar-Regolamenti tal-Persunal, il-pożizzjonijiet tagħhom ma kinux is-suġġett ta’ “klassifikazzjoni mill-ġdid” skond in-natura u l-importanza tad-dmirijiet li għalihom jirrelataw f’kull tip ta’ pożizzjoni.
L-Artikolu 12(3) ta’ l-Anness XIII tar-Regolamenti tal-Persunal jikser ukoll l-Artikolu 5(3) tar-Regolamenti tal-Persunal, kif implementat bl-Anness I.A ta’ dawn ir-Regolamenti, dwar ir-relazzjoni bejn it-tipi ta’ pożizzjonijiet u l-karrieri, safejn kellu bħala effett li jikklasifika mill-ġdid il-pożizzjonijiet tar-rikorrenti fuq grad anqas għad-dmirijiet li jirrelataw ma’ dawn il-pożizzjonijiet.
Fl-aħħar, il-prinċipju ta’ l-ekwivalenza tal-pożizzjoni u tal-grad, garantit mit-trattament ugwali ta’ l-uffiċjali, stabbilit fl-Artikolu 7(1) tar-Regolamenti tal-Persunal, kien ukoll ġie miksur.
Il-Kummissjoni toġġezzjona li mhuwiex il-leġiżlatur Komunitarju iżda biss l-istituzzjonijiet inkarigati li japplikaw ir-Regolamenti tal-Persunal, li għandhom jaddotaw, skond l-Artikolu 5(4) ta’ dan it-test, id-deskrizzjoni tad-dmirijiet assoċjati ma’ kull tip ta’ pożizzjoni u li jirrispettaw l-ekwivalenza tal-pożizzjonijiet meta huma jiddeċiedu fuq l-ippostjar tal-membri tal-persunal tagħhom.
Ir-riferenza magħmula mir-rikorrenti għat-tabella ta’ l-Anness I.A tar-Regolamenti tal-Persunal mhijiex ammissibbli safejn, skond l-Artikolu 4(n) ta’ l-Anness XIII tar-Regolamenti tal-Persunal, l-Anness XIII.1, dwar it-tipi ta’ pożizzjonijiet matul il-perijodu tranżitorju, jissostitwixxi l-Anness I.A mill-1 ta’ Mejju 2004 sat-30 ta’ April 2006.
Fl-aħħar, l-Artikolu 5(1) huwa biss deklaratorju u ma jsemmi ebda obbligu awtonomu ta’ l-istituzzjonijiet.
— Il-kunsiderazzjonijiet tal-Qorti tal-Prim’Istanza
Kif jiġi dedott mir-risposta mogħtija iktar ’il fuq għall-ilment ibbażat fuq il-ksur tal-prinċipju ta’ trattament ugwali u ta’ non-diskriminazzjoni, ma jistax jiġi validament sostnut li kien hemm ksur ta’ l-Artikolu 5(5) tar-Regolamenti tal-Persunal minħabba l-klassifikazzjoni ta’ kandidati magħżula tal-kompetizzjonijiet in kwistjoni rreklutati qabel l-1 ta’ Mejju 2004 fil-grad imsemmi fl-avviżi ta’ kompetizzjoni, filwaqt li r-rikorrenti ġew ikklassifikati skond kriterji stabbiliti mill-Artikolu 12(3) ta’ l-Anness XIII tar-Regolamenti tal-Persunal.
Il-Qorti tal-Prim’Istanza tfakkar f’dan ir-rigward li fiż-żmien tal-ħatra tal-kandidati magħżula tal-kompetizzjonijiet in kwistjoni qabel l-1 ta’ Mejju 2004 kienu applikabbli d-dispożizzjonijiet tar-Regolamenti tal-Persunal il-qodma u l-gradi ta’ klassifikazzjoni indikati fl-avviżi ta’ kompetizzjoni, filwaqt li l-klassifikazzjoni fil-grad tar-rikorrenti waqgħet taħt id-dispożizzjonijiet il-ġodda fis-seħħ minn din id-data, inklużi dispożizzjonijiet tranżitorji ta’ l-Artikolu 12(3) ta’ l-Anness XIII tar-Regolamenti tal-Persunal.
Huwa wkoll żbaljat li r-rikorrenti jsostnu li l-Artikolu 12 ta’ l-Anness XIII tar-Regolamenti tal-Persunal hu kuntrarju għall-Artikolu 5 tar-Regolamenti tal-Persunal. Billi adotta din l-ewwel dispożizzjoni, il-leġiżlatur iddefinixxa l-gradi ta’ klassifikazzjoni ta’ l-uffiċjali rreklutati matul il-perijodu tranżitorju fil-kuntest ta’ l-eżerċizzju tas-setgħa tiegħu li jemenda dispożizzjonijiet tar-Regolamenti tal-Persunal.
L-Artikolu 12(2) ta’ l-Anness XIII tar-Regolamenti tal-Persunal jippreċiża, li d-dispożizzjonijiet ta’ l-Artikolu 5(3) tar-Regolamenti tal-Persunal, li jiddefinixxu l-livell ta’ kwalifiki mitluba għal ħatriet fil-pożizzjonijiet li jaqgħu taħt l-istruttura ġdida tal-karrieri, ma japplikawx għall-uffiċjali rreklutati, bħar-rikorrenti, fuq listi ta’ kandidati xierqa stabbiliti wara kompetizzjonijiet ippubblikati qabel l-1 ta’ Mejju 2004.
F’dan ir-rigward, l-Artikolu 4(n) ta’ l-Anness XIII tar-Regolamenti tal-Persunal jispeċifika li l-Anness I.A, intitolat “Tipi ta’ pożizzjonijiet f’kull grupp tal-funzjoni, kif ipprovdut fl-Artikolu 5(3)” u li jinkludi t-tabella deskrittiva tat-tipi ta’ pożizzjonijiet il-ġodda li jirreferi għaliha l-Artikolu 5(4) tar-Regolamenti tal-Persunal, hu ssostitwit mill-Anness XIII.1 tar-Regolamenti tal-Persunal, li jiddefinixxi t-tipi ta’ pożizzjonijiet matul il-perijodu tranżitorju.
L-Artikolu 12(3) u l-Artikolu 4(n) ta’ l-Anness XIII tar-Regolamenti tal-Persunal jipprevalu għalhekk fuq id-dispożizzjonijiet ġenerali ta’ l-Artikolu 5 tar-Regolamenti tal-Persunal, billi jidderogaw minnhom in kwantu liġi speċjali (ara, f’dan is-sens, is-sentenza tal-Qorti tal-Ġustizzja tad-19 ta’ Ġunju 2003, Mayer Parry Recycling,
C-444/00, Ġabra p. I-6163
, punt 57, u s-sentenza tal-Qorti tal-Prim’Istanza ta’ l-14 ta’ Lulju 2005, Le Voci vs Il-Kunsill,
T-371/03, Ġabra p. I-A-209 u II-957
, punt 122).
Ir-rikorrenti ma jistgħu lanqas jinvokaw ksur ta’ l-Artikolu 7(1) tar-Regolamenti tal-Persunal li skond dan kull uffiċjal għandu jiġi maħtur għall-pożizzjoni fil-grupp tal-funzjoni tiegħu li jikkorrospondi mal-grad tiegħu.
Fil-fatt, din id-dispożizzjoni għandha naturalment tinftiehem, ukoll, fis-sens li hija tirriżerva l-applikazzjoni tranżitorja, mill-1 ta’ Mejju 2004 sat-30 ta’ April 2006, ta’ l-Artikolu 12(3) ta’ l-Anness XIII tar-Regolamenti tal-Persunal u tad-dispożizzjonijiet tiegħu li jakkumpanjawh.
F’dawn iċ-ċirkustanzi, l-ilment ma jistax jiġi aċċettat.
Jirriżulta mill-iżviluppi li jippreċiedu li l-eċċezzjoni ta’ illegalità ta’ l-Artikolu 12(3) ta’ l-Anness XIII tar-Regolamenti tal-Persunal għandha tiġi miċħuda fl-intier tagħha.
Fuq l-allegazzjoni li d-deċiżjonijiet ikkontestati jmorru kontra l-prinċipji ġenerali ta’ amministrazzjoni tajba, ta’ trasparenza, ta’ protezzjoni ta’ l-aspettattivi leġittimi, ta’ trattament ugwali u ta’ non-diskriminazzjoni, ta’ l-ekwivalenza tal-pożizzjoni u tal-grad, ta’
bona fede
u ta’ premura
.
L-argumenti tal-partijiet
Ir-rikorrenti jikkunsidraw l-ewwel nett li d-deċiżjonijiet ikkontestati huma kuntrarji għall-prinċipju ta’ amministrazzjoni tajba u għar-regola ta’ trasparenza, safejn huma ma kinux ġew infurmati b’mod preċiż u ċar bl-emenda essenzjali li kellha ssir għall-klassifikazzjoni tagħhom fil-grad f’każ tal-ħatra tagħhom wara l-1 ta’ Mejju 2004.
Ir-rikorrenti kollha kienu ġew uffiċjalment infurmati bil-klassifikazzjoni tagħhom fil-grad skond id-dispożizzjonijiet tar-Regolamenti tal-Persunal biss wara din id-data. Barra minn dan, id-deċiżjonijiet ikkontestati jirreferu espliċitament biss għall-Artikolu 31 tar-Regolamenti tal-Persunal, għall-avviż ta’ pożizzjoni vakanti u għall-avviż ta’ kompetizzjoni u ma jsemmux l-Artikolu 12 ta’ l-Anness XIII tar-Regolamenti tal-Persunal.
Il-pubblikazzjoni tar-Regolament Nru 723/2004 tlitt ijiem qabel id-dħul fis-seħħ tiegħu u, fil-parti l-kbira tal-każijiet, wara l-offerti ta’ impjieg indirizzati lir-rikorrenti, ma tistax tiġi kkunsidrata bħala biżżejjed, meta jiġu kkunsidrati l-kumplessità u n-natura ermetika tat-test in kwistjoni, rikonoxxuta mill-Kummissjoni stess.
Kieku r-rikorrenti kienu ġew infurmati b’mod ċar, fi żmien raġonevoli, bl-impatt li l-leġiżlazzjoni l-ġdida kien ser ikollha fuq il-klassifikazzjoni tagħhom f’każ ta’ reklutaġġ wara l-1 ta’ Mejju 2004, huma setgħu, għallinqas f’ċerti każijiet, jippruvaw jiġu rreklutati qabel din id-data, jew tabilħaqq jirrifjutaw li jiġu maħtura f’dawn il-kundizzjonijiet ġodda li jippreġudikawhom.
Ir-rikorrenti jsostnu wkoll li d-deċiżjonijiet ikkontestati ġew meħuda bi ksur tal-prinċipju ta’ protezzjoni ta’ l-aspettattivi leġittimi. Uħud mir-rikorrenti kellhom, matul l-intervisti ta’ xogħol qabel l-1 ta’ Mejju 2004, kuntatti ma’ persuni responsabbli ta’ l-amministrazzjoni li kienu kkonfermawlhom, xi minn daqqiet għal diversi drabi, klassifikazzjoni fil-grad li tikkorispondi ma’ dik imsemmija fl-avviż ta’ kompetizzjoni. Huma wkoll imsemmija testi u dokumenti ppubblikati fil-
Ġurnal Uffiċjali ta’ l-Unjoni Ewropea
u fuq is-sit Internet tal-Kummissjoni, kif ukoll ittri ta’ konvokazzjoni uffiċjali għall-vista medika u għal intervista amministrattiva.
Ir-rikorrenti jakkużaw ukoll lill-Awtorità tal-Ħatra li ma kinitx adottat l-istess imġiba fir-rigward tal-kandidati kollha magħżula tal-kompetizzjoni, bi ksur tal-prinċipju ta’ non-diskriminazzjoni. Fil-fatt, għal ċerti raġunijiet, xi kandidati magħżula tal-kompetizzjonijiet in kwistjoni setgħu jiġu rreklutati qabel l-1 ta’ Mejju 2004 u oħrajn le.
Barra minn dan, il-Kummissjoni kinet kisret il-prinċipju ta’ l-ekwivalenza tal-pożizzjoni u tal-grad billi ma wettqitx evalwazzjoni tad-dmirijiet u r-responsabiltajiet tar-rikorrenti meta mqabbla mal-grad li kellhom jingħataw.
Huwa għaldaqstant leġittimu li wieħed jistaqsi jekk l-Awtorità tal-Ħatra verament aġixxietx in
bona fede
u skond il-prinċipju ta’ premura, meta setgħet hija stess tqis il-konsegwenzi — inaċċettabbli — tal-ħatra fi gradi differenti tal-kandidati magħżula ta’ l-istess kompetizzjoni, li setgħu jibbażaw ruħhom fuq il-klassifikazzjoni fil-grad li dehret fl-avviż ta’ kompetizzjoni u li ma kinux ġew infurmati bl-effetti preġudizzjali tar-Regolamenti tal-Persunal fuq il-klassifikazzjoni tagħhom futura fil-każ li jiġu rreklutati wara l-1 ta’ Mejju 2004.
Il-Kummissjoni tirrispondi li r-rikorrenti kienu ġew suffiċjentement infurmati. Ir-Regolament Nru 723/2004 kien ġie ppubblikat qabel l-adozzjoni tad-deċiżjonijiet ikkontestati, jiġifieri, f’ċerti każijiet, anki qabel ma r-rikorrenti kienu aċċettaw l-offerta ta’ xogħol li saritilhom. Barra minn dan, ir-riforma tas-sistema tal-karrieri kinet ġiet annunċjata fl-avviżi ta’ kompetizzjoni jew fl-ittri li jinfurmaw lir-rikorrenti bil-proroga tal-listi ta’ kandidati xierqa.
Kuntrarjament għal dak li jidhru jikkunsidraw ir-rikorrenti, l-istituzzjonijiet m’għandhomx obbligu ġenerali li jiġbdu l-attenzjoni ta’ l-uffiċjali futuri tagħhom, qabel il-ħatra tagħhom, fuq l-aspetti kollha tas-sitwazzjoni ġuridika tagħhom.
L-offerti ta’ xogħol indirizzati lir-rikorrenti kienu indikawlhom b’mod ċar li l-klassifikazzjoni tagħhom fil-grad kienet ser tiġi mwettqa skond l-Artikolu 12(3) ta’ l-Anness XIII tar-Regolamenti tal-Persunal. Dawn l-ittri kienu wkoll irreferew għal sit Internet fejn setgħet tinsab informazzjoni iktar iddettaljata.
Bl-ebda mod mhuwa muri li l-amministrazzjoni kienet ipprovdiet lir-rikorrenti garanziji preċiżi, inkondizzjonali u konkordanti fis-sens li l-klassifikazzjoni tagħhom fil-grad kienet ser tiġi mwettqa skond id-dispożizzjonijiet tar-Regolamenti tal-Persunal il-qodma. Barra minn dan, l-aspettattivi leġittimi setgħu jagħtu lok biss għal garanziji li huma konformi mar-regoli applikabbli. Issa, peress li l-Artikolu 12(3) ta’ l-Anness XIII tar-Regolamenti tal-Persunal huwa vinkolanti u ma jagħti ebda marġni ta’ evalwazzjoni lill-amministrazzjoni, wegħdiet eventwali ta’ din ta’ l-aħħar mhumiex ta’ natura li jistgħu joħolqu favur ir-rikorrenti aspettattivi leġittimi fi klassifikazzjoni fil-grad abbażi tar-Regolamenti tal-Persunal il-qodma.
Fl-aħħar, l-obbligu ta’ premura jista joħloq, akkarigu ta’ istituzzjoni, obbligi lejn persuna biss minn meta din tiġi maħtura bħala uffiċjal.
Il-kunsiderazzjonijiet tal-Qorti tal-Prim’Istanza
Jirriżulta mill-proċess li la l-avviżi ta’ kompetizzjoni u lanqas l-ittri ta’ proroga tal-validità tal-listi ta’ kandidati xierqa indirizzati lir-rikorrenti ma indikaw li l-kriterji l-ġodda ta’ klassifikazzjoni fil-grad matul ir-reklutaġġ setgħu jinkludu emenda għat-tbaxxija tal-gradi ta’ reklutaġġ li dehru fl-avviżi tal-kompetizzjonijiet.
Huwa biss wara l-ħatra tagħhom bħala uffiċjali taħt prova li r-rikorrenti kienu ġew direttament infurmati bis-sistema l-ġdida ta’ klassifikazzjoni fil-grad imdaħħla permezz tad-dispożizzjonijiet il-ġodda tar-Regolamenti tal-Persunal u bit-tnaqqis korrispettiv fil-grad tagħhom ta’ reklutaġġ meta mqabbel ma’ dak indikat fl-avviżi ta’ kompetizzjoni.
Wieħed jinnota barra minn dan, f’dan ir-rigward, li l-parti l-kbira tad-deċiżjonijiet ikkontestati ma jinkludu fiċ-ċitazzjonijiet tagħhom ebda riferenza għall-Artikolu 12(3) ta’ l-Anness XIII tar-Regolamenti tal-Persunal, anki jekk il-grad ta’ reklutaġġ tar-rikorrenti kien ġie stabbilit fuq il-bażi ta’ din id-dispożizzjoni tranżitorja, li n-natura tagħha ta’ liġi speċjali fil-konfront ta’ l-Artikolu 31 tar-Regolamenti tal-Persunal kienet ġiet irrilevata mill-Kummissjoni stess.
Madankollu, għalkemm insuffiċjenza ta’ informazzjoni preliminari hi ta’ natura li tikkostitwixxi argument effettiv għall-finijiet tar-responsabbiltà mhux kuntrattwali tal-Komunità fir-rigward ta’ persuni kkonċernati, din mhijiex ta’ natura li twassal fiha nnifisha għall-illegalità tad-deċiżjonijiet ikkontestati.
Fil-fatt, skond ġurisprudenza kostanti l-legalità ta’ att individwali kkontestat quddiem il-qorti Komunitarja għandha tiġi evalwata abbażi ta’ elementi ta’ fatt u ta’ dritt li jeżistu fid-data li fiha l-att kien ġie adottat (sentenza tal-Qorti tal-Ġustizzja tas-17 ta’ Mejju 2001, IECC vs Il-Kummissjoni,
C-449/98 P, Ġabra p. I-3875
, punt 87, u s-sentenza tal-Qorti tal-Prim’Istanza tal-25 ta’ Mejju 2004, W vs Il-Parlament,
T-69/03, Ġabra SP p. I-A-153 u II-687
, punt 28).
Issa, peress li d-deċiżjonijiet ikkontestati kollha ġew adottati b’effett, l-iktar kmieni, mill-1 ta’ Mejju 2004, il-Kummissjoni setgħet tikklassifika fil-grad ir-rikorrenti fid-deċiżjonijiet ikkontestati biss skond id-dispożizzjonijiet il-ġodda imperattivi ta’ l-Artikolu 12(3) ta’ l-Anness XIII tar-Regolamenti tal-Persunal, li l-illegalità tiegħu ma ġietx ippruvata.
F’dawn iċ-ċirkustanzi, l-irregolaritajiet li r-rikorrenti jallegaw li l-Kummissjoni wettqet fl-immaniġġar tar-reklutaġġ tagħhom, anki jekk jiġi presuppost li huma kuntrarji għall-prinċipji invokati mill-persuni kkonċernati, mhumiex, f’kull każ, ta’ natura li seta` kellhom l-inqas effett fuq il-legalità stess tal-klassifikazzjoni fil-grad ikkontestata mir-rikorrenti.
B’mod partikolari, il-fatt li l-Kummissjoni setgħet, bi ksur tal-prinċipju ta’ non-diskriminazzjoni, tirrekluta b’mod prijoritarju wħud mill-kandidati magħżula f’data preċedenti għall-1 ta’ Mejju 2004, ma jistax jaffettwa l-legalità tad-deċiżjonijiet ikkontestati.
Fil-fatt, anki jekk jiġi presuppost li xi reklutaġġi setgħu b’hekk ġew itrattati bi prijorità, ir-rispett tal-prinċipju ta’ trattament ugwali ta’ l-uffiċjali għandu jiġi kkonċiljat mar-rispett tal-prinċipju ta’ legalità li permezz tiegħu ħadd ma jista’ jinvoka, għall-benefiċċju tiegħu, illegalità li kienet ġiet imwettqa favur xi ħadd ieħor (sentenza tal-Qorti tal-Ġustizzja ta’ l-4 ta’ Lulju 1985, Williams vs Il-Qorti ta’ l-Awdituri,
134/84, Ġabra p. 2225
, punt 14).
Minn dan isegwi li dan il-motiv għandu jiġi miċħud.
Jirriżulta minn dak kollu li jippreċedi li r-rikors għandu jiġi miċħud kollu kemm hu, mingħajr mhemm bżonn, għaldaqstant, li tingħata deċiżjoni fuq il-kapijiet ta’ talbiet tar-rikorrenti intiżi sabiex jinkisbu mill-Qorti tal-Prim’Istanza, minn naħa, kostruzzjoni mill-ġdid tal-karriera tagħhom u, min-naħa l-oħra, id-dritt għall-interessi għal dewmien fuq l-arretrati tar-remunerazzjoni li setgħu jirriżultaw minn sentenza ta’ annullament tad-deċiżjonijiet ikkontestati.
Fuq l-ispejjeż
Skond l-Artikolu 87(2) tar-Regoli tal-Proċedura tal-Qorti tal-Prim’Istanza, il-parti li titlef il-kawża għandha tbati l-ispejjeż, jekk dawn ikunu ġew mitluba.
Skond l-Artikolu 88 tar-Regoli tal-Proċedura, fil-kawżi bejn il-Komunitajiet Ewropej u l-impjegati tagħhom, l-istituzzjonijiet għandhom ibatu l-ispejjeż tagħhom.
Madankollu, skond l-ewwel subparagrafu ta’ l-Artikolu 87(3) ta’ l-imsemmija Regoli, il-Qorti tal-Prim’Istanza tista’ tiddeċiedi li taqsam l-ispejjeż għal raġunijiet eċċezzjonali.
Fiċ-ċirkustanzi ta’ dan il-każ, il-Qorti tal-Prim’Istanza tqis li, kif jirriżulta mill-iżviluppi iktar ’il fuq, il-Kummissjoni ma kinitx wissiet lir-rikorrenti b’mod ċar u preċiż bl-effett konkret previst fuq is-sitwazzjoni individwali tagħhom ta’ emenda proposta lir-Regolamenti tal-Persunal li hija stess kienet l-awtriċi tagħha.
Minħabba l-inċertezza li setgħet b’hekk teżisti fil-moħħ tar-rikorrenti dwar il-klassifikazzjoni fil-grad li jibbenefikaw minnha san-notifika tad-deċiżjonijiet ikkontestati, il-partijiet ikkonċernati setgħu ħasbu li kellhom raġun jikkontestaw il-klassifikazzjoni tagħhom fil-grad quddiem il-qorti Komunitarja.
F’dawn iċ-ċirkustanzi, din il-proċedura tista’ tiġi kkunsidrata bħala li kienet ġiet parzjalment ikkawżata permezz ta’ l-imġiba tal-Kummissjoni safejn din ta’ l-aħħar setgħet, permezz ta’ nuqqas ta’ informazzjoni, tinstiga fi ħdan il-persuni kkonċernati mistoqsijiet ta’ natura raġonevoli dwar il-legalità tal-grad inizjali tagħhom ta’ klassifikazzjoni minħabba proċedura ta’ reklutaġġ ambigwa fir-rigward ta’ kundizzjoni ta’ reklutaġġ essenzjali.
Tali ċirkustanzi jikkostitwixxu raġuni eċċezzjonali li tiġġustifika qsim bejn l-istituzzjoni konvenuta u r-rikorrenti ta’ l-ispejjeż sostnuti minn dawn ta’ l-aħħar għall-finijiet ta’ l-istanza (ara, f’dan is-sens, is-sentenzi tal-Qorti tal-Ġustizzja ta’ l-14 ta’ Ġunju 1967, Hoogovens en Staalfabrieken vs L-Awtorità Għolja,
26/66, Ġabra p. 149
,
, u tal-11 ta’ Lulju 1968, Danvin vs Il-Kummissjoni,
26/67, Ġabra p. 463
,
).
Il-Qorti tal-Prim’Istanza tqis li ssir evalwazzjoni ġusta taċ-ċirkustanzi tal-kawża jekk il-Kummissjoni tiġi ordnata tbati n-nofs ta’ l-ispejjeż tar-rikorrenti.
Barra minn dan, l-Artikolu 87(4) tar-Regoli tal-Proċedura jipprovdi li l-istituzzjonijiet intervenjenti fil-kawża, għandhom ibatu l-ispejjeż tagħhom.
Minn dan jirriżulta li l-Kunsill għandu jbati l-ispejjeż tiegħu.

Għal dawn il-motivi,
IL-QORTI TAL-PRIM’ISTANZA (Ir-Raba’ Awla Estiża)
taqta’ u tiddeċiedi:

1)
Ir-rikors huwa miċħud.

2)
Il-Kummissjoni għandha tbati l-ispejjeż tagħha u n-nofs ta’ l-ispejjeż tar-rikorrenti.

3)
Ir-rikorrenti għandhom ibatu n-nofs ta’ l-ispejjeż tagħhom.

4)
Il-Kunsill għandu jbati l-ispejjeż tiegħu.

Legal
Wiszniewska-Białecka
Vadapalas
Moavero Milanesi
Wahl
Mogħtija fil-Qorti bil-miftuħ fil-Lussemburgu, fil-11 ta’ Lulju 2007.
E. Coulon
Reġistratur
H.Legal
President
(
*1
)	Lingwa tal-kawża: il-Franċiż.